Transitorowers slaan toe op nóg ŉ geldwaFoto: SAPD Nóg ŉ transitovoertuig het Donderdag tydens ŉ rooftog deurgeloop, dié keer op die R38 tussen Barberton en Badplaas in Mpumalanga. Brig. Leonard Hlathi, woordvoerder van die polisie, het gesê die transitovoertuig was omstreeks 17:00 in die rigting van Barberton op pad toe transitorowers in ŉ Toyota-bakkie die geldwa ingewag het. Die rowers het op die geldwa losgebrand totdat die voertuig nie in staat was om verder te ry nie en dit noodgedwonge tot stilstand gekom het. Volgens Hlathi het die rowers die veiligheidswagte ontwapen en opdrag gegee om op die grond te lê, terwyl hulle ploftoestelle gebruik het om die kluis van die voertuig oop te blaas. Hulle het daarna met ŉ onbevestigde bedrag kontant op die vlug geslaan. Foto: SAPD “Daar word vermoed dat die verdagtes die pad weerskante van die misdaadtoneel afgesper het, aangesien daar geen voertuie verby die toneel gery het terwyl die rooftog aan die gang was nie,” het Hlathi gesê. Mense met meer inligting word versoek om brig. Obed Ngwenya by 082 565 6417 of Stop Misdaad by 0860 010 111 te bel. Niemand is nog in hegtenis geneem nie. Dié voorval is die jongste in ŉ vlaag transitorooftogte wat die afgelope tyd gereeld oor die hele land plaasvind. Ian Cameron, AfriForum se hoof van veiligheid, het vroeër vandeesweek gesê daar het sedert begin vanjaar al meer as 135 transitorooftogte plaasgevind.